open-index/open-wikipedia-markdown huggingface dataset:
ჰოხუელა

**ჰოხუელა** — ტრადიციული ესპანური და ლათინოამერიკული ტკბილეული. ლათინური ამერიკის ქვეყნებში, კოლუმბიასა და ესპანეთში ეს კერძი ძირითადად  შობის პერიოდში მზადდება. ინგრედიენტები რეგიონების მიხედვით განსხვავდება, მაგრამ ჰოხუელას ყველა ვარიანტი ძირითადად ზეთში შემწვარი და შაქარმოყრილი ცომია.

## კოლუმბია 
კოლუმბიაში ჰოხუელას სადღესასწაულო სეზონზე აცხობენ. მას მანხარ ბლანკოსთან, ნატილასთან და ბუნიუელოსთან ერთად მიირთმევენ. ჰოხუელას, როგორც წესი, ხორბლის ფქვილის, კვერცხის, წყლისა და ნახევარი ჭიქა ან ნაკლები ფორთოხლის წვენის ნაზავისგან ამზადებენ. მიღებული ცომის ნაჭრები მცენარეულ ზეთში იწვება.

## ესპანური გამონათქვამი ჰოხუელას შესახებ 
„*Miel sobre hojuelas*“ ესპანური გამონათქვამია, რომელიც ინგლისური გამოთქმის „Icing on the cake“-ის ანალოგიაა. სავარაუდოდ, ეს გამოთქმა მაშინ გაჩნდა, როდესაც ჰოხუელას  შაქრის ნაცვლად თაფლს უმატებდნენ და ატკბობდნენ. შესაბამისად, ის ნიშნავს, რომ რაიმე კარგი კიდევ უფრო უკეთესი ხდება.

ალტერნატიულად, გამოთქმა „*No todo es miel sobre hojuelas*“ ანუ „ყველაფერი თაფლიანი ჰოხუელა არ არის“ ნიშნავს, რომ მოცემული სიტუაცია სერიოზულია.
## სქოლიო
კატეგორია:ესპანური სამზარეულო
კატეგორია:კოლუმბიური სამზარეულო
კატეგორია:ლათინური ამერიკის სამზარეულო
კატეგორია:კერძები ძირითადი ინგრედიენტებით
კატეგორია:დესერტები ქვეყნების მიხედვით
ფანჯარა (რკინიგზა)

**„ფანჯარა“ მატარებელთა მოძრაობის გრაფიკში** — დრო, რომლის განმავლობაშიც მატარებელთა მოძრაობა გადასარბენზე, გადასარბენის ცალკეულ ლიანდაგებზე ან სადგურში იკეტება სარემონტო-სამშენებლო ან სამონტაჟო სამუშაოებისთვის.

## „ფანჯარაში“ წარმოებული სამუშაოები 
thumb|საკონტაქტო ქსელის რემონტი „ფანჯარაში“
სამუშაოებს, რომლის შესრულებისთვისაც აუცილებელია „ფანჯარა“, მიეკუთვნება:
* გაძლიერებული კაპიტალური, კაპიტალური, გაძლიერებული საშუალო, საშუალო და აწევითი ლიანდაგის რემონტი
* რელსების მთლიანი ცვლა
* უპირაპირო ლიანდაგის წნულების დაგება
* ისრული გადამყვანების ცვლა
* ხიდებისა და გვირაბების რემონტი
* საკონტაქტო ქსელის, საჰაერო ხაზების, სიგნალიზაციის, ცენტრალიზაციის და ბლოკირების რემონტი და მოწყობილობების მონტაჟი
* მიწის ვაკისის განკურნება და გაძლიერება
* გეგმიურ-გამაფრთხილებელი ლიანდაგის გასწორება სამანქანო კომპლექსების გამოყენებით
* წყალმომცილებელი ნაგებობების რემონტი სამანქანო კომპლექსებით
* მექანიზირებული და ავტომატიზირებული გორაკების რემონტი
* ზოგიერთი სამუშაოები მეორე ლიანდაგის მშენებლობისა და რკინიგზის ელექტროფიკაციის დროს, როდესაც აუცილებელია ასაწყობი, სამონტაჟო მატარებლების, ავტომოტრისების და ავტოდრეზინების გადასარბენზე გასვლა.

ამას გარდა, „ფანჯრები“ ეძლევათ აღმდგენი სამუშაოების ჩასატარებლადსაკონტაქტო ქსელის მოწყობილობების, საჰაერო ხაზების, ელექტრომომარაგების ხაზების და სიგნალიზაციის, ცენტრალიზაციის და ბლოკირების მოწყობილობების დაზიანებისას.

## „ფანჯრის“ ხანგრძლივობა 
რკინიგზის ლიანდაგის, საკონტაქტო ქსელის, სიგნალიზაციის, ცენტრალიზაციის და ბლოკირების მოწყობილობების მიმდინარე შეკეთების სამუშაოების ჩატარებისთვის ორლიანდაგიან უბნებზე იძლევიან ტექნოლოგიურ „ფანჯრებს“. „ფანჯრის“ ხანგრძლივობა ლიანდაგის კაპიტალური სამუშაოების ჩასატარებლად, როგორც წესი, 4—6 საათია, საშუალო რემონტისთვის — 3 საათი, აწევითი შეკეთებისთვის 2—2,5 საათი, ტექნოლოგიური „ფანჯრის“ ხანგრძლივობა 1,5—2 საათი.

## „ფანჯრის“ მიცემა 
„ფანჯარა“ გამოიყოფა დღე-ღამის ნებისმიერ დროს. სამუშაოთა ხელმძღვანელი ვალდებულია დააყენოს პოსტი, სატელეფონო ან რადიოკავშირი სამატარებლო დისპეტჩერთან. უბანზე, სადაც „ფანჯარა“ გათვალისწინებულია დღე-ღამის ბნელ დროს, უზრუნველყოფილია სამუშაო ადგილის განათება. „ფანჯრის“ ხანგრძლივობა ირჩევა ისე, რომ ხარჯები რემონტზე და მატარებელთა შეფერხების გამო იყოს მინიმალური. დიდი „ფანჯრების“ დროს მანქანების ნამუშევარი დიდი ხარისხით იზრდება, ვიდრე „ფანჯრის“ ზრდა, მაგრამ საანგარიშო დღე-ღამის განმავლობაში „ფანჯრები“ დიდ გავლენას ახდენენ უბნის სამუშაოს საექსპლოატაციო მაჩვენებლების შემცირებაზე. მეორე მხრივ, დიდი „ფანჯრების“ დროს მცირდება გადასარბენის დაკეტვის ჯამური ხანგრძლივობა სარემონტო სეზონში. „ფანჯრის“ ხანგრძლივობა მიზანშეწონილია გაიზარდოს იქამდე, სანამ გამომუშავების ზრდის ტემპი 1 საათში წინ უსწრებს მატარებელთა შეფერხების ზრდას. განსაზღვრულ უბანზე ყველა სამუშაოები, რომლებიც თავიანთი წარმოერისათვის ითხოვენ ცალკე „ფანჯრებს“, მიზანშეწონილია შესრულდეს ერთ მიმართულებაში და დროში შერწყმულ „ფანჯარაში“.

## ლიტერატურა
* Железнодорожный транспорт: Энциклопедия, Окно, წყარო=http://listaem.com/2007/11/08/zheleznodorozhnyjj_transport_jenciklopedija.html , ფურცელი=271

## სქოლიო
კატეგორია:მატარებელთა მოძრაობის ორგანიზაცია
რაიონი (მეხიკო)

**რაიონის მუნიციპალიტეტი** () ― მუნიციპალიტეტი მეხიკოს შტატში, მექსიკის ცენტრალურ ნაწილში. 2020 წლის აღწერის მიხედვით, მუნიციპალიტეტის მოსახლეობა 15,972 ადამიანს შეადგენს, რაც 2010 წლის მაჩვენებელთან შედარებით 25.3 %-ით მეტია. მუნიციპალიტეტის ფართობია 23 კმ². მოსახლეობის სიმჭიდროვეა 694.4 ადამიანი კმ²-ზე. ტერიტორია მეხიკოს შტატის შემადგენლობაში 1874 წლის 22 ოქტომბერს შევიდა.  მუნიციპალიტეტის ადმინისტრაციული ცენტრია სანტა-მარია-რაიონი. მექსიკის სტატისტიკისა და გეოგრაფიის ეროვნული ინსტიტუტის კლასიფიკაციით, მუნიციპალიტეტის კოდია 50072.

## იხილეთ აგრეთვე
*მეხიკოს შტატის მუნიციპალიტეტები

## სქოლიო
კატეგორია:მეხიკოს შტატის მუნიციპალიტეტები
ვენესუელის კონსტიტუცია

**ვენესუელის ბოლივარული რესპუბლიკის კონსტიტუცია** () ― ვენესუელის მოქმედი, 26-ე კონსტიტუცია. კონსტიტუციის პროექტი 1999 წლის შუა ხანებში მოამზადა სახალხო რეფერენდუმის შედეგად შექმნილმა საკონსტიტუციო ასამბლეამ. კონსტიტუცია 1999 წლის დეკემბერში ამოქმედდა და 1961 წლის კონსტიტუცია ჩაანაცვლა, რომელიც ყველაზე ხანგრძლივმოქმედი კონსტიტუცია იყო ქვეყანაში. კონსტიტუციას პირველ რიგში ვენესუელის პრეზიდენტი უგო ჩავესი უჭერდა მხარს, შემდეგ კი ძლიერი მხარდაჭერა მიიღო სხვადასხვა სექტორისგან, მათ შორის 1961 წლის კონსტიტუციის გამოქვეყნებაში ჩართული პირებისგან, როგორებიც არიან: ლუის მიკილენა და კარლოს ანდრეს პერესი. ჩავესი და მისი მიმდევრები (*ჩავისტები*) 1999 წლის კონსტიტუციას „ბოლივარულ კონსტიტუციას“ („Constitución Bolivariana“) უწოდებენ, რადგან მიიჩნევდნენ, რომ იგი იდეოლოგიურად სიმონ ბოლივარისა და ბოლივარიზმის აზროვნებისა და პოლიტიკური ფილოსოფიიდან მომდინარეობდა.

1999 წლის კონსტიტუცია ვენესუელის ისტორიაში პირველი კონსტიტუცია იყო, რომელიც სახალხო რეფერენდუმმა დაამტკიცა. კონსტიტუციის საფუძველზე ჩამოყალიბდა „ვენესუელის მეხუთე რესპუბლიკა“. ოფიციალურად შეიცვალა ქვეყნის სახელწოდებაც და ვენესუელის ბოლივარული რესპუბლიკა ეწოდა (*Bolivarian Republic of Venezuela*). მნიშვნელოვანი ცვლილებები შევიდა ვენესუელის მთავრობის სტრუქტურასა და პასუხისმგებლობებში. კონსტიტუციაში გაცილებით მეტი ადამიანის უფლებაა გათვალისწინებული ყველა ვენესუელელისთვის, მათ შორის: უფასო განათლება მესამე დონემდე, უფასო ჯანდაცვა, სუფთა გარემოზე წვდომა, უმცირესობის უფლებები (განსაკუთრებით, მკვიდრი მოსახლეობის), რათა საკუთარი ტრადიციული კულტურა, რელიგია, ენა და სხვ. დაიცვან. 1999 წლის კონსტიტუცია 350 მუხლისგან შედგება და მსოფლიოს ერთ-ერთი ყველაზე გრძელი, ყველაზე რთული და ყოვლისმომცველი კონსტიტუციაა.

## რესურსები ინტერნეტში
* Constitución de la República Bolivariana de Venezuela (HTML)
* English translation of the constitution at University of Minnesota (PDF)
* 1961 Constitution amended as of 1983 
* 

## სქოლიო
კატეგორია:ვენესუელის კონსტიტუციები
კატეგორია:1999 წელი ვენესუელაში
კატეგორია:ვენესუელის მთავრობა
კატეგორია:ვენესუელის პოლიტიკა
ურუგვაის კონსტიტუცია

**ურუგვაის აღმოსავლეთ რესპუბლიკის კონსტიტუცია** () ― ურუგვაის უზენაესი კანონი. კონსტიტუციის პირველი ვარიანტი 1830 წელს დაიწერა, ხოლო უკანასკნელი შესწორება 2004 წელს შევიდა. 

ურუგვაის პირველი კონსტიტუცია 1830 წელს მიიღეს, სისპლატინის 3 წლიანი ომის დასრულების შემდეგ, რომელშიც ურუგვაი და არგენტინა ერთად მოაწილეობდნენ რიო-დე-ლა-პლატის გაერთიანებული პროვინციების სახით. გაერთიანებული სამეფოს შუამავლობით, 1828 წლის მონტევიდეოს სამშვიდობო ხელშეკრულებამ ურუგვაის სახელმწიფოს ჩამოყალიბებასა და კონსტიტუციის მიღებას შეუწყო ხელი. კონსტიტუცია რამდენჯერმე შეიცვალა: 1918, 1934, 1942, 1952 და 1967 წლებში, თუმცა პირველი კონსტიტუციის რამდენიმე მუხლი დღემდეა შენარჩუნებული.

## ვარიანტები
### პირველი კონსტიტუცია (1830-1918)
პირველი კონსტიტუცია ქვეყნის საყოველთაო დამფუძნებელმა და საკანონმდებლო კრებამ 1829 წლის 10 სექტემბერს დაამტკიცა. კონსტიტუცია 1830 წლის 28 ივნისს გამოქვეყნდა.  ამჟამიდელი ტექსტი ძირითადად 1967 წლისაა, რომელმშიც შემდეგში რამდენიმე შესწორება შევიდა, მათ შორის, 1997 წლის კონსტიტუციური რეფორმა.

### მეორე კონსტიტუცია (1918-1934)
1913 წელს პრეზიდენტმა ხოსე ბატლიე ი ორდონიესმა საკონსტიტუციო რეფორმის იდეა წამოაყენა, რომელიც შვეიცარიული სტილის კოლეგიური აღმასრულებელი სისტემის დანერგვას ითვალისწინებდა, სახელწოდებით ― *colegiado*. ბატლიე ი ორდონიესი ერთი პიროვნების ძლიერი პრეზიდენტობის მოწინააღმდეგე იყო და სჯეროდა, რომ კოლექტიური აღმასრულებელი ძალაუფლება პოლიტიკური ლიდერების დიქტატორულ ზრახვებს გაანეიტრალებდა. ორდონიესის იდეას მწვავე წინააღმდეგობა მოჰყვა არა მხოლოდ ბლანკოსების, არამედ მისივე, კოლორადოს პარტიის, წევრების მხრიდანაც. ორდონიესის პროექტი 1916 წელს ჩავარდა, მაგრამ ბლანკოსების ფრაქციასთან შეთანხმებას მიაღწია და მეორე კონსტიტუციით კომპსომისული სისტემა დაინერგა. მეორე კონსტიტუცია 1917 წლის 25 ნოემბერს გამართულ რეფერენდუმზე დაამტკიცეს.

### მესამე კონსტიტუცია (1934-1942)
1934 წლის კონსტიტუციამ კოლეგიადო გააუქმა და მისი ძალაუფლება პრეზიდენტს გადასცა, თუმცა პრეზიდენტის ძალაუფლება გარკვეულწილად შეზღუდული დარჩა. აღმასრულებელი ხელისუფლება პრეზიდენტის ხელში იყო, რომელიც გადაწყვეტილებებს მინისტრებთან ერთად იღებდა. 1934 წლის ქარტიით, დაფუძნდა მინისტრთა საბჭო (*consejo de Ministros*), რომელიც ამ გადაწყვეტილებების მიმღები ორგანო იყო. იგი პრეზიდენტისა და კაბინეტის წევრი მინისტრებისგან შედგებოდა. კონსტიტუციის მიხედვით, აღმასრულებელი ხელისუფლების მეთაურს კაბინეტის 9 მინისტრიდან სამი იმ პარტიიდან უნდა დაენიშნა, რომელიც საპრეზიდენტო არჩევნებში მიღებული ხმებით მეორე ადგილზე გავიდა. გენერალურ ასამბლეას კაბინეტის მინისტრებისადმი უნდობლობის გამოცხადება შეეძლო, რისთვისაც ასამბლეის წევრების ორი მესამედის თანხმობა იყო საჭირო.

## იხილეთ აგრეთვე
*კონსტიტუციონალიზმი

## რესურსები ინტერნეტში
* 
* 

## სქოლიო
კატეგორია:ურუგვაის კონსტიტუციები
კატეგორია:კონსტიტუციები ქვეყნების მიხედვით
კატეგორია:ურუგვაის პოლიტიკა
კატეგორია:ურუგვაის სამართალი
კატეგორია:დემოკრატიზაცია
სურინამის კონსტიტუცია

**სურინამის კონსტიტუცია** () ― სურინამის უზენაესი კანონი. მიიღეს 1987 წლის 30 სექტემბერს, სურინამის საკონსტიტუციო რეფერენდუმის საფუძველზე. კონსტიტუციით ქვეყანა დაუბრუნდა დემოკრატიას დეზი ბაუტერსეს დიქტაურის შემდეგ.

## ისტორია
1795 წელს სურინამის კოლონია სურინამის საზოგადოებისგან ბატავიის რესპუბლიკამ მიიღო, რის შემდეგაც ნიდერლანდების მთავრობამ სხვადასხვა სამთავრობო რეგულაცია გამოსცა სურინამისთვის (), რის საფუძველზეც კოლონიის მთავრობა ჩამოყალიბდა. 1865 წელს ახალმა სამთავრობო რეგულაციამ წინა, 1832 წლის რეგულაცია ჩაანაცვლა და შედეგად, სურინამმა ეორიულად თვითმმართველობის შეზღუდული უფლებები მიიღო. კოლონიის ელიტას კოლონიის საბჭოს () არჩევის უფლება მიეცა, რომელიც კოლონიას ნიდერლანდების მონარქის მიერ დანიშნულ გენერალ-გუბერნატორთან ერთად მართავდა. კოლონიურ საბჭოს კოლონიის ბიუჯეტის საკითხების გადაწყვეტის უფლება ჰქონდა, რომელიც მონარქს უნდა დაემტკიცებინა, თუმცა ნიდერლანდების პარლამენტის ჩართულობას არ მოითხოვდა.

დამოუკიდებელი სურინამის პირველი კონსტიტუცია 1975 წელს მიიღეს ნიდერლანდების კონსტიტუციის მოდელის მიხედვით. 1980 წლის სამხედრო გადატრიალების შემდეგ კონსტიტუციის მოქმედება შეაჩერეს. ამჟამინდელი კონსტიტუცია 1987 წლის 30 სექტემბერს საკონსტიტუციო რეფერენდუმის საფუძველზე მიიღეს.

## იხილეთ აგრეთვე
*კონსტიტუციონალიზმი

## რესურსები ინტერნეტში
*Constitution of Suriname
*English translation of the constitution
* 

## სქოლიო
კატეგორია:სურინამის პოლიტიკა
კატეგორია:კონსტიტუციები ქვეყნების მიხედვით
კატეგორია:1987 წელი სამართალში
პერუს კონსტიტუცია

**პერუს პოლიტიკური კონსტიტუცია** ( ― პერუს უზენაესი კანონი. დღევანდელი კონსტიტუცია ამოქმედდა 1993 წლის 31 დეკემბერს. იგი პერუში XX საუკუნეში მიღებულ კონსტიტუციებს შორის მეხუთე კონსტიტუციაა. ჩაანაცვლა 1979 წლის კონსტიტუცია. კონსტიტუციის პროექტი დემოკრატიულმა საკონსტიტუციო კონგრესმა შეიმუშავა, რომელიც პრეზიდენტმა ალბერტო ფუხიმორიმ მოიწვია პერუს 1992 წლის საკონსტიტუციო კრიზისის დროს. დემოკრატიული საკონსტიტუციო კონგრესი 1992 წელს აირჩიეს და საბოლოო ტექსტი 1993 წლის რეფერენდუმზე დაამტკიცეს. კონსტიტუცია ფუხიმორისა და მისი მხარდამჭერების მიერ იქნა შემუშავებული, ოპოზიციის მონაწილეობის გარეშე.

## ისტორია
პერუს 12 კონსტიტუცია ჰქონდა, რომლებიც 1823, 1826, 1828, 1834, 1839, 1856, 1860, 1867, 1920, 1933, 1979 და 1993 წლებში მიიღეს. ქვეყანაში მოქმედებდა 4 გარდამავალი წესდება (*statute*) (1821, 1855, 1879 და 1883) და ერთი კონფედერაციის კონსტიტუცია ბოლივია-პერუს კონფედერაციის (1837) დროს.

### 1823 წლის კონსტიტუცია
**პერუს რესპუბლიკის პოლიტიკური კონსიტიტუცია** () პერუს პირველმა საკონსტიტუციო კონგრესმა 1823 წლის 12 ნოემბერს შეიმუშავა. იგი პრეზიდენტმა ხოსე ბერნარდო დე ტაგლემ გამოაქვეყნა. მისი მოქმედება თითქმის მთლიანად შეჩერდა, რათა სიმონ ბოლივარის კამპანია ფრთხილად დაგეგმილიყო. ხელახლა ამოქმედდა 1827 წლის 11 ივნისს, თუმცა მომდევნო წელს გაუქმდა.

### 1826 წლის კონსტიტუცია
**პერუს რეპსუბლიკის კონსტიტუცია** () სიმონ ბოლივარმა დაწერა და სამთავრობო საბჭომ გამოაქვეყნა, რომელსაც ანდრე დე სანტა კრუსი ხელმძღვანელობდა. იგი ბოლივიის კონსტიტუციის და კოლუმბიის დაგეგმილი კონსტიტუციის მსგავსი იყო, რადგანაც ეს სამი ქვეყანა ბოლივარის გეგმის ნაწილი იყო, რომლის მიხედვითაც სამხრეთ ამერიკაში ფედერაცია უნდა შექმნილიყო. პერუში ბოლივარის საწინააღმდეგო განწყობა მომძლავრდა და მიღებიდან 49 დღის შემდეგ კონსტიტუციის მოქმედება შეჩერდა. მომდევნო წელს კვლავ 1823 წლის კონსტიტუცია ამოქმედდა.

### 1828 წლის კონსტიტუცია
**პერუს რესპუბლიკის პოლიტიკური კონსტიტუცია** () ― გამოქვეყნდა 1828 წლის 18 მარტს, პრეზიდენტ ხოსე დე ლა-მარის მიერ. მართალია, კონსტიტუციამ 1834 წლამდე იმოქმედა, მაგრამ სწორედ მან ჩამოაყალიბა კონსტიტუციური საფუძვლები პერუში და თითქმის ერთი საუკუნის განმავლობაში მომდევნო კონსტიტუციების მოდელს წარმოადგენდა.

## იხილეთ აგრეთვე
*კონსტიტუციონალიზმი

## სქოლიო
კატეგორია:პერუს კონსტიტუციები
კატეგორია:1823 წელს დაარსებულები პერუში
კატეგორია:1826 წელს დაარსებულები პერუში
კატეგორია:1828 წელს დაარსებულები პერუში
კატეგორია:1834 წელს დაარსებულები პერუში
კატეგორია:1839 წელს დაარსებულები პერუში
კატეგორია:1856 წელს დაარსებულები პერუში
კატეგორია:1860 წელს დაარსებულები პერუში
კატეგორია:1867 წელს დაარსებულები პერუში
კატეგორია:1920 წელს დაარსებულები პერუში
კატეგორია:1933 წელს დაარსებულები პერუში
კატეგორია:1979 წელს დაარსებულები პერუში
კატეგორია:1993 წელს დაარსებულები პერუში
პარაგვაის კონსტიტუცია

**პარაგვაის რესპუბლიკის კონსტიტუცია** () ― პარაგვაის უზენაესი კანონი. მიიღეს 1992 წელს. ესპანეთისგან დამოუკიდებლობის მოპოვების შემდეგ (1811) მეექვსე კონსტიტუცია. პირველი ხუთი კონსტიტუცია 1813, 1844, 1870, 1940, 1967 წლებში მიიღეს.

## მიმოხილვა
1992 წლის კონსტიტუციამ მნიშვნელოვნად გააუმჯობესა ფუნდამენტურ უფლებათა დაცვა. კონსტიტუცია ჰიბრიდულ სისტემას აყალიბებს. არც მთლად საპარლამენტო სისტემაა და არც სრულად საპრეზიდენტო სისტემა და საკანონმდებლო ხელისუფლებას რიგ უფლებამოსილებას ანიჭებს, როგორიცაა: ეროვნული ბიუჯეტის პროექტის მომზადება ან რესპუბლიკის პრეზიდენტის, ვიცე-პრეზიდენტის, აღმასრულებელი შტოს მინისტების, უზენაესი სასამართლოს მოსამართლეების, გენერალური პროკურორის, ომბუდსმენის, გენერალური აუდიტორისა და აუდიტორის მოადგილის იმპიჩმენტისა და გადაყენების უფლებამოსილება.

## შინაარსი
კონსტიტუცია იყოფა ორ ნაწილად. პირველი ნაწილი მოიცავს ფუნდამენტურ უფლებებს, გარანტიებსა და ვალდებულებებს. მეორე ნაწილი სახელმწიფოს სტრუქტურასა და ორგანიზაციას ეხება. თითოეული ნაწილი იყოფა სექციებად. პირველი ნაწილი მოიცავს ორ სექციას: ფუნდამენტურ დებულებებს და უფლებებს, გარანიებსა და მოვალეობებს. მეორე ნაწილი ხუთ სექციას მოიცავს: ერი და სახელმწიფო; სახელმწიფოს სტრუქტურა და ორგანიზაცია; საგანგებო მდგომარეობა; კონსტიტუციის გადასინჯვა და რეფორმა; საბოლოო და გარდამავალი დებულებები.

## რესურსები ინტერნეტში
*1992 Constitution of Paraguay 
* (In french) Constitution de la République du Paraguay
*List of all constitutions (downloadable, in PDF) 

## სქოლიო
კატეგორია:პარაგვაის მთავრობა
კატეგორია:კონსტიტუციები ქვეყნების მიხედვით
ვენტრიკულიტი

მინი|ვენტრიკულიტის მქონე პაციენტის თავის ტვინის მაგნიტურ-რეზონანსული გამოსახულება DWI რეჟიმში. აღინიშნება ანთებითი კერები პარკუჭების ზედაპირის გასწვრივ, რაც შეესაბამება ეპენდიმურ უჯრედებს.
**ვენტრიკულიტი** (ასევე ცნობილი, როგორც **ეპენდიმიტი**) — თავის ტვინის პარკუჭების ამომფენი უჯრედების - ეპენდიმოციტების - ანთება. ვენტრიკულიტის უხშირესი გამომწვევი მიზეზია ინფექცია და უმეტესად ვითარდება მეორადად, როგორც მენინგიტის, თავის ტვინის აბსცესის ან ნეიროქირურგიული ჩარევის გართულება. კლინიკური გამოვლინებები მოიცავს მაღალ ტემპერატურას, თავის ტკივილს, კისრის კუნთების რიგიდობას, ფოტოფობიას, ფონოფობიას, ცნობიერების დაქვეითებას, გულყრებს, ფოკალურ სიმპტომებს. დიაგნოზის დასასმელად გამოიყენება რადიოლოგიური კვლევები (კომპიუტერული ტომოგრაფია, მაგნიტურ-რეზონანსული გამოსახულება), ისევე, როგორც თავ-ზურგტვინის სითხის ლაბორატორიული კვლევა, სადაც შეინიშნება ლეიკოციტებისა და ცილის მომატება, გლუკოზის კლება. მკურნალობა მოიცავს ანტიბიოტიკოთერაპიას. ეპენდიმიტით გამოწვეული სიკვდილიანობა ვითარდება დაავადებულთა 30-40%-ში, თუმცა 60%-ში აღინიშნება მუდმივი ნევროლოგიური გართულებები.

## რესურსები ინტერნეტში 
* Ventriculitis - Radiopaedia

კატეგორია:ნერვული სისტემის დაავადებები
კოლომბიის კონსტიტუცია

**კოლომბიის 1991 წლის პოლიტიკური კონსტიტუცია** () − კოლომბიის რესპუბლიკის უზენაესი კანონი. ძალაშია 1991 წლის 7 ივლისს. ასევე ცნობილია როგორც **უფლებათა კონსტიტუცია**. ჩაანაცვლა 1886 წლის პოლიტიკური კონსტიტუცია. მიიღეს პრეზიდენტ სესარ გავირიას პრეზიდენტობისას. შედგება 8 ნაწილისგან. კოლუმბიამ დეცენტრალიზებული უნიტარული სახელმწიფოს ფორმა მიიღო. ტერიტორიულ ერთეულებს გარკვეული ავტონომიე მიენიჭათ და საპრეზიდენტო სისტემა ჩამოყალიბდა. ოთხწლიანი საპრეზიდენტო ვადა შენარჩუნდა.

## შინაარსი
* ნაწილი I ― ფუნდამენტური პრინციპები
* ნაწილი II ― უფლებები, გარანტიები და ვალდებულებები
* ნაწილი III ― მოსახლეობა და ტერიტორია
* ნაწილი IV ― დემოკრატიული მონაწილეობა და პოლიტიკური პარტიები
* ნაწილი V ― სახელმწიფოს ორგანიზაცია
* ნაწილი VI ― საკანონმდებლო შტო
* ნაწილი VII ― აღმასრულებელი შტო 
* ნაწილი VIII ― სასამართლო შტო

## იხილეთ აგრეთვე
*კონსტიტუციონალიზმი

## დამატებითი საკითხავი
*Boesten, J. (2022). Constitutional Origin and Norm Creation in Colombia: Discursive Institutionalism and the Empowerment of the Constitutional Court. United Kingdom: Taylor & Francis.
*Landau, D. E., Cepeda Espinosa, M. J. (2017). Colombian Constitutional Law: Leading Cases. United Kingdom: Oxford University Press. 
*Rivadeneira Vargas, A. J. (1978). Historia constitucional de Colombia, 1510-1978. Colombia: Editorial Horizontes.
*Ramírez Cleves, G. A. (2005). Límites de la reforma constitucional en Colombia: el concepto de constitución como fundamento de la restricción. Colombia: Universidad Externado de Colombia. 
*Uprimny, R. (2006). Libertad de prensa y derechos fundamentales: análisis de la jurisprudencia constitucional en Colombia (1992-2005). Argentina: Legis.

## რესურსები ინტერნეტში
* 
* The Constitution of Colombia   
* Text of the Colombian Constitution of 1991, in English 

## სქოლიო
კატეგორია:1991 წელი კოლომბიაში
კატეგორია:კოლომბიის მთავრობა
კატეგორია:კოლომბიის კონსტიტუცია
კატეგორია:დემოკრატიზაცია
რამსეი-ჰანტის სინდრომი ტიპი 2

[მინი|რამსეი-ჰანტის სინდრომის მქონე პაციენტის მაგნიტურ-რეზონანსული გამოსახულება [FLAIR რეჟიმში. აღინიშნება ანთებითი უბნები შიგნითა სასმენ მილში (ისარი), რაც შეესაბამება მეშვიდე და მერვე კრანიალურ ნერვებს.]]
მინი|რამსეი-ჰანტის სინდრომისათვის დამახასიათებელი ვეზიკულური გამონაყარი.
**რამსეი-ჰანტის სინდრომი ტიპი 2** (ლათ. **herpes zoster oticus**) — სახის ნერვის დამუხვლილი კვანძის (ინგ. geniculate ganglion) ანთება, გამოწვეული ჩუტყვავილას ვირუსის (varicella zoster virus - VZV) რეაქტივაციით. კლინიკური გამოვლინებები მოიცავს კლასიკურ ტრიადას: სახის პარალიზი, ოტალგია (ყურის ტკივილი), ვეზიკულური გამონაყარი ყურთან ან პირის ღრუში. ზოგიერთ შემთხვევაში შესაძლოა გავრცელდეს მერვე კრანიალურ ნერვზე (კარიბჭე-ლოკოკინას ნერვი) და გამოიწვიოს სმენის დაქვეითება, თავბრუსხვევა, ტინიტუსი. მაგნიტურ-რეზონანსულ გამოსახულებაზე აღინიშნება დაზიანებული ნერვის/ნერვების ანთებითი კერები. მკურნალობა მოიცავს ანტივირუსულ პრეპარატებსა და კორტიკოსტეროიდებს.

## რესურსები ინტერნეტში 
* Ramsay Hunt syndrome - Radiopaedia

კატეგორია:ნერვული სისტემის დაავადებები
ქვემწვავე მასკლეროზებელი პანენცეფალიტი

[მინი|ქვემწვავე მასკლეროზებელი პანენცეფალიტის მქონე პაციენტის [მაგნიტურ-რეზონანსული გამოსახულება T1 (A, C) და T2 (B, D) რეჟიმებში. სურათებზე აღინიშნება თეთრი ნივთიერების დაზიანება მარცხენა შუბლის წილში (A, B, D - ისრები), ისევე, როგორც ქერქის ატროფია (C).]]
**ქვემწვავე მასკლეროზებელი პანენცეფალიტი** (ინგ. **SSPE** - **S**ubacute **s**clerosing **p**an**e**ncephalitis. ასევე ცნობილი, როგორც **დაუსონის დაავადება**) — ქრონიკული, პროგრესული, ფატალური ენცეფალიტი უმეტესად ბავშვებსა და ახალგაზრდებში, გამოწვეული წითელას პერსისტენტული (მუდმივი) ინფექციით. მწვავე სტადიისას დაზიანება უმეტესად გამოხატულია საფეთქლისა და თხემ-კეფის წილებში, ხოლო ამიგდალა, შუბლ-საფეთქლის ქერქი და სარტყლისებრი ხვეული განიცდის ატროფიას. მოგვიანებით სტადიებში გამოიხატება კორძიანი სხეულისა და ბაზალური განგლიის დაზიანებები, საბოლოოდ კი ვითარდება გენერალიზებული ენცეფალომალაცია - პანენცეფალიტი (ლათ. pan - მთლიანი, encephalitis - თავის ტვინის ქსოვილის ანთება).

## ეპიდემიოლოგია 
ქვემწვავე მასკლეროზებელი პანენცეფალიტი ვითარდება წითელათი ინფიცირებული 100,000 ადამიანიდან 1-ში. სიმპტომების გამოვლინება იწყება საშუალოდ 9-13 წლის ასაკში. SSPE განსაკუთრებით ხშირია აზიასა და შუა აღმოსავლეთში.

## რესურსები ინტერნეტში 
* Subacute sclerosing panencephalitis - Radiopaedia

კატეგორია:ნერვული სისტემის დაავადებები
შონ ფარისი

შონ ფარისი (დაბადებული 1982 წლის 25 მარტს[2]) არის ამერიკელი მსახიობი. ის ცნობილია როლებით, როგორიცაა ჯეიკ ტაილერი ფილმში "Never Back Down", კიო კუსანაგი ფილმში "The King of Fighters" და რიკ პენინგი ფილმში "Forever Strong". მან ასევე ითამაშა ტომის როლი ფილმში "Ghost Machine".
ადრეული ცხოვრება 
ფარისი დაიბადა 1982 წლის 25 მარტს, ჰიუსტონში, ტეხასში, კეტრინ და უორენ სტივენ ფარისის ვაჟი.[3] მისი ოჯახი მუშათა კლასის იყო და ცხოვრობდა პატარა სახლში ჰიუსტონში; იგი 12 წლის ასაკში გადავიდა ოჰაიოში, სადაც ესწრებოდა Padua Franciscan High School-ს[4] პარმაში და Barbizon Modeling and Acting School-ს კლივლენდში.[5] 1999 წელს ფარისი იასპარეზა International Model and Talent Association-ში.[6]
კარიერა 
ფარისმა ითამაშა მრავალ სხვადასხვა პროექტში, მათ შორის ორ სატელევიზიო შოუში, Life as We Know It და Reunion, რომლებიც გაუქმდა მათი პირველი სეზონის დასრულებამდე. მან ასევე ითამაშა უილიამ ბირდსლის როლი ფილმში Yours, Mine & Ours. ფარისი ასევე გამოჩნდა ფილმში Sleepover ალექსა ვეგასთან ერთად 2004 წელს. ფარისი ასევე იყო ნომინირებული Young Actors Award-ზე მე-7 ყოველწლიურ Young Hollywood Awards-ზე 2004 წელს. 2007 წელს ფარისი დაბრუნდა მუშაობაზე სამ ზედიზედ ფილმზე, Forever Strong, Never Back Down და Brooklyn to Manhattan. Never Back Down გამოვიდა 2008 წლის 14 მარტს, დანარჩენი ორი ფილმიც გაიხსნა 2008 წელს.
2008 წელს მან დაამზადა და ითამაშა მოკლემეტრაჟიან ფილმში სახელწოდებით Manifest Destiny.[7][8] 2010 წელს ფარისი გამოჩნდა სატელევიზიო შოუს The Vampire Diaries სამ ეპიზოდში.[9] მან ასევე გამოჩნდა იანვარ/თებერვლის U.S. Men's Health Magazine-ის ნომრის ყდაზე და იყო ჟურნალის ყველაზე მაღალგაყიდვადი ნომერი 2010 წელს.[10] 2011 წლის დასაწყისში მან ითამაშა CBS-ის ფილმში The Lost Valentine, ბეტი უაითისა და ჯენიფერ ლავ ჰიუიტის პარტნიორად. 2013 წლის 22 მარტს გამოცხადდა, რომ ფარისი გამოასახავს პენსილვანიის შტატის პოლიციის ოფიცერ გებრიელ ჰოლბრუკს სერიალში Pretty Little Liars.[11]

2011 წელს ფარისმა ხმა აწვდია პერსონაჟ ჯეკ რურკს 2011 წლის ვიდეო თამაშში Need for Speed: The Run. 2014 წლის 25 თებერვალს გავრცელდა ინფორმაცია, რომ ფარისმა მიიღო ერთ-ერთი მთავარი როლი სერიალში Supernatural: Bloodlines, CW სერიალის Supernatural სპინ-ოფში,[12] რომლის მეცხრე სეზონის მეოცე ეპიზოდი გავიდა როგორც backdoor pilot.[13] თუმცა, პილოტი არ იქნა მიღებული.[14]
პირადი ცხოვრება
2017 წლის 5 სექტემბერს ფარისმა და მსახიობმა შერი დეილიმ (ასევე ცნობილი როგორც შერი ხიმენესი) განაცხადეს, რომ დაქორწინდნენ იმ წლის Burning Man-ის ფესტივალის დროს.[15] 2021 წლის ნოემბერში მათ Instagram-ზე განაცხადეს, რომ ელოდნენ თავიანთ პირველ შვილს.[16]
MOGAD

მინი|MOGAD-დამახასიათებელი განივი მიელიტი. მაგნიტურ-რეზონანსული გამოსახულება.
**MOGAD** (ინგ. **M**yelin **o**ligodendrocyte **g**lycoprotein **a**ntibody-associated **d**isease - **ოლიგოდენდროციტის** **მიელინის** **გლიკოპროტეინის ანტისხეულთან ასოცირებული დაავადება**) — ნერვული სისტემის მადემიელინებელი აუტოიმუნური დაავადება, რა დროსაც გამომუშავდება აუტოანტისხეულები ოლიგოდენდროციტის მიერ შექმნილი მიელინის გარსის ცილის წინააღმდეგ. აღსანიშნავია, რომ MOGAD-ს ახასიათებს მნიშვნელოვანი კლინიკური თანაკვეთა ისეთ დაავადებებთან, როგორებიცაა მწვავე დისემინირებული ენცეფალომიელიტი, ოპტიკური ნეირომიელიტი და გაფანტული სკლეროზი. შემთხვევების 40-60%-ში ვლინდება ორმხრივი (ბილატერალური) ოპტიკური ნევრიტი (განსაკუთრებით გამოხატული წინა ნაწილებში), ხოლო 30%-ში - განივი მიელიტი. სავარაუდო გამომწვევ მიზეზებად მიიჩნევა ინფექცია, ვაქცინაცია.

## რესურსები ინტერნეტში 
* Myelin oligodendrocyte glycoprotein antibody-associated disease (MOGAD) - Radiopaedia

კატეგორია:ნერვული სისტემის დაავადებები
ივან სანჩესი

**ივან სანჩესი** (დ.19 ნოემბერი, 1974) — ესპანელი მსახიობი, მოდელი და კინოპროდიუსერი.

## ცხოვრება და კარიერა
სანჩესი დაიბადა მადრიდში 19 ნოემბერს 1974 წელს .

მოდელად მუშაობის შემდეგ, სანჩესმა მსახიობობა 2002 წელს მშობლიურ ქვეყანაში დაიწყო, სადაც კინოში, ტელევიზიასა და თეატრში მუშაობდა. 

2013 წელს მან ანტაგონისტის როლი შეასრულა უილიამ ლევის და ხიმენა ნავარეტესთან ერთად *Televisa*-ს ტელენოველაში La tempestad. ეს იყო მისი პირველი ტელენოველა მექსიკაში. ერთი წლის შემდეგ, ის გამოჩნდა სერიალ *„Crossing Lines“*-ის მეორე სეზონში, სადაც რეპორტიორ მატეო კრუზის როლი შეასრულა.

2015 წელს სანჩესმა ითამაშა სერიალში *„Señorita Pólvora“*. მოგვიანებით მან მიიღო მთავარი როლი ტელენოველაში *„Lo imperdonable“*, რისთვისაც კონკურენციაში აჯობა ხენკარლოს კანელას. იგი პარტნიორობას უწევდა ანა ბრენდა კონტრერასს.

## პირადი ცხოვრება
2005 წლიდან სანჩესი ხანგრძლივ ურთიერთობაში იყო თავის „Hospital General“-ის კოლეგასთან, ელია გალერასთან. მათ ორი ქალიშვილი შეეძინათ, თუმცა 2011 წელს ურთიერთობა დაასრულეს. 2013 წელს კვლავ შერიგდნენ და 2014 წელს დაქორწინდნენ. 2016 წელს კი ცნობილი გახდა, რომ სანჩესი და გალერა კიდევ ერთხელ დაშორდნენ.

## რესურსები ინტერნეტში
* Web site
* 

## სქოლიო
კატეგორია:ცოცხალი ადამიანები
კატეგორია:დაბადებული 19 ნოემბერი
კატეგორია:დაბადებული 1974
კატეგორია:ესპანელები
კატეგორია:ესპანელი მამაკაცები
კატეგორია:მამაკაცი მსახიობები
ნეიროსარკოიდოზი

[მინი|მარცხნივ: ნეიროსარკოიდოზის მქონე პაციენტის [მაგნიტურ-რეზონანსული გამოსახულება T1 რეჟიმში. აღინიშნება პათოლოგიური გრანულომების დაგროვების კერები ჰიპოფიზსა და მხედველობის ნერვზე (ყვითელი ისრები). მარჯვნივ: მაგნიტურ-რეზონანსული გამოსახულობა მკურნალობის შემდეგ. აღინიშნება მდგომარეობის გაუმჯობესება.]]
**ნეიროსარკოიდოზი** — ნერვული სისტემის დაავადება რა დროსაც აღინიშნება იმუნური უჯრედების პათოლოგიური დაგროვების კერები (გრანულომები). ყველაზე ხშირად ზიანდება მენინგეალური გარსი, ჰიპოფიზი, ჰიპოთალამუსი, კრანიალური ნერვები. ზოგჯერ პაციენტს აღენიშნება თანმხლები აუტოიმუნური დაავადება. კლინიკური გამოვლინებები დამოკიდებულია გრანულომების დაგროვების მდებარეობაზე - კრანიალური ნერვების დაზიანების შემთხვევაში ვლინდება შესაბამისი ნერვის დამბლა, ჰიპოთალამუსისას - ენდოკრინული დარღვევები, პარენქიმისას - გულყრა და ა.შ.

## ეპიდემიოლოგია 
ნეიროსარკოიდოზი განსაკუთრებით ხშირია 30-40 წლის პაციენტებში და არსებობს მიდრეკილება მდედრობითი სქესის მიმართ.

## რესურსები ინტერნეტში 
* Neurosarcoidosis - Radiopaedia

კატეგორია:ნერვული სისტემის დაავადებები
რობ სიმონსენი

**რობ სიმონსენი**(დ. 11 მარტი, 1978 ) — ამერიკელი კომპოზიტორი და დირიჟორი. ის ყველაზე მეტად ცნობილია ისეთი ფილმების მუსიკით, როგორიცაა *„500 Days of Summer“* (2009), *„The Age of Adaline“* (2015), *„Gifted“* (2017), *„The Only Living Boy in New York“* (2017), *„Tully“* (2018), *„Love, Simon“* (2018), *„The Front Runner“* (2018), *„The Way Back“* (2020), *„Ghostbusters: Afterlife“* (2021), „*The Adam Project“* (2022), *„The Whale“* (2022), *„Deadpool & Wolverine“* (2024), *„It Ends with Us“* (2024) და *„Elio“* (2025), ასევე ტელესერიალისთვის „Life in Pieces“ (2015–2019). ის ასევე ცნობილია რეჟისორებთან მარკ უებთან, ჯულია ჰარტთან, ჯეისონ რაიტმანთან, შონ ლევისთან, დარენ არონოფსკისთან, ჰენრი ჯუსტთან და არიელ შულმანთან თანამშრომლობით.

## ადრეული ცხოვრება
სიმონსენმა ფორტეპიანოზე დაკვრა ადრეული ასაკიდანვე დაიწყო. მისი ბებია ვოკალის მასწავლებელი იყო და მუსიკა მის ოჯახშიც  ფართოდ იყო გავრცელებული. მოგვიანებით მან მუსიკა სამხრეთ ორეგონის უნივერსიტეტში, ორეგონის უნივერსიტეტსა და პორტლენდის სახელმწიფო უნივერსიტეტში შეისწავლა.

## კარიერა
რობის პირველი წარმატება კინოკომპოზიტორულ კარიერაში 2003 წელს დამოუკიდებელი მხატვრული ფილმი *„Westender“* იყო. 2004 წელს მან კომპოზიტორ მაიკლ დანასთან ერთად იმუშავა და დამატებითი მუსიკა და არანჟირება გაუკეთა ფილმებს ''„Surf's Up“*, *„Fracture“*, *„Moneyball“*. სიმონსენმა და დანამ ერთობლივად დაწერეს მუსიკა ფილმებისთვის *„500 Days of Summer“* და ჯოს უიდონის სატელევიზიო სერიალ *„Dollhouse“*. სიმონსენის ნამუშევრებს შორისაა ასევე სანდენსის კინოფესტივალის ფილმები „The Way“, *„Way Back“* და *„The Spectacular Now“*, *„The Age of Adaline“*, *„Love, Simon“*, *„The Way Back“* და *„StarGirl“*. 

2009 წელს მან საკუთარი სტუდია გახსნა და *The Hollywood Reporter*-მა ის ერთ-ერთ 15 კომპოზიტორს შორის დაასახელა, რომლებიც მზად არიან A სიაში ადგილი დაიკავონ.

სიმონსენის მუსიკა ისმის თითქმის ყველა iPhone 5-ის რეკლამაში, და თავადაც ჩნდება მათში დირიჟორის როლში. iPhone 5-ისთვის შექმნილ მის ერთ-ერთ ტრეკს, *„Red“*-ს, ფართო აღიარება ხვდა წილად. მისი მუსიკა გამოყენებული იყო Coca-Cola-ს 2018 წლის *Super Bowl*-ის სატელევიზიო რეკლამაში, სახელწოდებით *„The Wonder of Us“*.

2019 წლის 6 სექტემბერს სიმონსენმა გამოუშვა თავისი პირველი სოლო ალბომი, *„Rêveries“*, *Sony Masterworks*-ზე.

## ჯილდოები
* მსოფლიო საუნდტრეკის ჯილდო (ნომინაცია): წლის აღმოჩენა ფილმისთვის *The Spectacular Now*, *The Way*, *Way Back* (2013)
* საერთაშორისო კინომუსიკის კრიტიკოსების ჯილდო (ნომინაცია): საუკეთესო ორიგინალური მუსიკა მძაფრსიუჟეტიანი/სათავგადასავლო/თრილერული ფილმისთვის *„Nerve“* (2016)
* ჰოლივუდის მუსიკის მედიაში ჯილდო (ნომინაცია): საუკეთესო ორიგინალური მუსიკა დამოუკიდებელ ფილმში ფილმისთვის *„The Whale“* (2022)
* ინდიანას კინოჟურნალისტების ჯილდო (ნომინაცია): საუკეთესო მუსიკალური მუსიკა ფილმისთვის *„The Whale“'' (2022)

## რესურსები ინტერნეტში
*
*

## სქოლიო
კატეგორია:ცოცხალი ადამიანები
კატეგორია:დაბადებული 11 მარტი
კატეგორია:დაბადებული 1978
კატეგორია:ამერიკელი დირიჟორები
კატეგორია:ამერიკელი კინოკომპოზიტორები
კატეგორია:ამერიკელი მამაკაცი დირიჟორები
კატეგორია:ამერიკელი ტელეკომპოზიტორები
კატეგორია:პორტლენდის უნივერსიტეტის კურსდამთავრებულები
კატეგორია:ორეგონის უნივერსიტეტის კურსდამთავრებულები
ვაარდენბურგის სინდრომი

მინი|ვაარდენბურგის სინდრომის მქონე პაციენტი. აღინიშნება დამახასიათებელი ნიშნები: ჰეტეროქრომია, ტელეკანთუსი, თმის დეპიგმენტაცია.
**ვაარდენბურგის სინდრომი** — ნეიროკრისტოპათია (ნერვული ქედის უჯრედების ანომალიური მიგრაცია), რა დროსაც ადგილი აქვს მელანოციტების არასწორ განაწილებას ორგანიზმში. შედეგად, დაავადებულებს აღენიშნებათ დეპიგმენტაციური უბნები თმაზე, თვალებზე (ჰეტეროქრომია), კანზე. კლინიკური გამოვლინებები ასევე მოიცავს ტელეკანთუსს (თვალის შიგნითა კუთხის გარეთ (ლატერალურად) მდებარეობა), სიყრუეს, ნათხემისმიერ ატაქსიას, გონებრივ ჩამორჩენას, ანოსმიას, საცრემლე და ყბაყურა ჯირკვლების ჰიპოპლაზიას, შიგნითა ყურის ანომალიებს (მაგ. უკანა ნახევარრკალოვანი არხის აპლაზია). ვაარდენბურგს უმეტესად ახასიათებს აუტოსომურ-დომინანტური მემკვიდრეობა და გამოწვეულია PAXS ან/და MITF გენების მუტაციით.

## რესურსები ინტერნეტში 
* Waardenburg syndrome - Radiopaedia

კატეგორია:ნერვული სისტემის დაავადებები
ნეირო-ბეხჩეტის დაავადება

მინი|ნეირო-ბეხჩეტის დაავადება. მაგნიტურ-რეზონანსული გამოსახულება T2 რეჟიმში. აღინიშნება "ჩანჩქერის ნიშანი" მარჯვენა მეზოდიენცეფალური შეერთების ადგილას.
**ნეირო-ბეხჩეტის დაავადება** (თურ. Nöro-Behçet hastalığı) — ბეხჩეტის დაავადების ფორმა, როდესაც ჩართულია ნერვული სისტემა. თავად ბეხჩეტის დაავადება არის აუტოიმუნური პათოლოგია, რა დროსაც ვითარდება სისხლძარღვების ანთება (ვასკულიტი) და წყლულების კლასიკური ტრიადა: პირის ღრუს, გენიტალური და თვალის. ნერვულ სისტემაში გამოიხატება ლეიკოციტებისა და მიკროგლიას ინფილტრაცია სისხლძარღვების მიმდებარედ (პერივასკულარულად), რის შედეგადაც ვითარდება ოლიგოდენდროგლიოციტების დეგენერაცია და პერივასკულარული ნეკროზი. კლინიკური გამოვლინებები მოიცავს თავის ტკივილს, მოტორულ დარღვევებს, ნათხემისმიერ ატაქსიას, გულყრას, გულისრევას. თავის ტვინში ყველაზე ხშირად ზიანდება მეზოდიენცეფალური შეერთების ადგილი (ერთი მხრივ, თალამუსსა, და შიგნითა კაფსულას, მეორე მხრივ კი შუა ტვინს შორის), რასაც მაგნიტურ-რეზონანსულ გამოსახულებაზე კორონალურ ჭრილში ეწოდება "ჩანჩქერის ნიშანი". ხშირი გამომწვევი მიზეზია მუტაცია HLA-B გენში, რომელიც ჯანმრთელ ინდივიდებში, სხვა HLA გენებთან ერთად, ეხმარება იმუნურ სისტემას, განასხვავოს საკუთარი ცილები უცხოსგან.

## რესურსები ინტერნეტში 
* Behçet disease (CNS manifestations) - Radiopaedia

კატეგორია:ნერვული სისტემის დაავადებები
სემიონ ვინოკური

**სემიონ მატვეის ძე ვინოკური** (; დ. 1 თებერვალი, 1957, ბელგოროდი) — საბჭოთა და ისრაელელი სცენარისტი, კინორეჟისორი და ოთხმოცზე მეტი დოკუმენტური და მხატვრული ფილმის პროდიუსერი. მუშაობდა „ლენფილმსა“ და „მოსფილმში“. მიღებული აქვს ჯილდოები და აღიარებები საერთაშორისო კინოფესტივალებზე. 1999 წელს მას მიენიჭა ისრაელის კინოაკადემიის პრემია.

1999 წელს ვინოკურმა მიიღო ისრაელის კინოაკადემიის პირველი პრიზი. 2006 წელს მან მიიღო ვერცხლის რემი ჰიუსტონის 39-ე ყოველწლიურ კინოფესტივალზე, ასევე პრიზები მოსკოვის, კარლოვი-ვარის, ნიუ-იორკის და შანხაის დოკუმენტური ფილმების ფესტივალებზე.

## ბიოგრაფია
სემიონ ვინოკური დაიბადა 1957 წლის 1 თებერვალს, ბელგოროდში.

მისი მშობლები ბელგოროდში სტალინის ბრძანებულებით, მოსკოვის ენერგეტიკის ინსტიტუტის დამთავრების შემდეგ ჩავიდნენ. მამამისი, მატვეი ლვოვის ძე ვინოკური, ბელგოროდის ქარხნის — „ენერგომაშის“ დირექტორის მოადგილე იყო. დედამისი, როზა სემიონის ასული — ქარხნის სტანდარტების განყოფილების ხელმძღვანელი იყო.

სემიონმა დაამთავრა ბელგოროდის № 3 საშუალო სკოლა. სკოლის დამთავრების შემდეგ ჩააბარა ბელგოროდის სამშენებლო მასალების ტექნოლოგიურ ინსტიტუტში, დაზგებისა და ხელსაწყოების სპეციალობაზე. მისი დამთავრების შემდეგ, იგი გაანაწილეს იჟორის ქარხანაში, სადაც მუშაობდა სახელოსნოს ოსტატად, ბიუროს უფროსად, დაგეგმვა-დაანგარიშების ბიუროში უფროსად, უფროს დისპეტჩერად.

ამავდროულად, მან დაასრულა „ლენფილმთან“ არსებული სცენარისტების სამწლიანი კურსი.

1986 წელს ჩაირიცხა მოსკოვში, კინემატოგრაფიის სახელმწიფო კომიტეტთან და სსრკ კინემატოგრაფისტთა კავშირთან არსებულ სცენარის წერისა და რეჟისურის უმაღლეს კურსებზე.

1990 წლის 8 ივლისიდან ის ისრაელში ცხოვრობს.

## რესურსები ინტერნეტში
*ინტერვიუ სემიონ ვინოკურთან
*Семен Винокур

კატეგორია:დაბადებული 1 თებერვალი
კატეგორია:დაბადებული 1957
კატეგორია:რუსი სცენარისტები
კატეგორია:საბჭოთა სცენარისტები
კატეგორია:რუსი კინორეჟისორები
კატეგორია:საბჭოთა კინორეჟისორები
კატეგორია:ცოცხალი ადამიანები
ლეგისაქციური პროცესი

**ლეგისაქციური პროცესი** — სასამართლო პროცესის ერთ-ერთი ფორმა ძველ რომაულ სამართალში. ლეგისაქცია გულისხმობდა, რომ მოსარჩელეს მაგისტრის წინაშე უნდა წარმოეთქვა საჯარო განცხადება, რომელიც კანონთან ზუსტ შესაბამისობაში იყო. ლეგისაქციური პროცესი აღწერილია გაიუსის „ინსტიტუციებში“. არსებობდა ხუთი სახის ლეგისაქციური სარჩელი, ესენი იყო: საკრამენტული, „ხელის დადებით“, გირაოდ ნივთის გადაცემით, მოსამართლის მოთხოვნითა და კონდიქციით.

## სარჩელის სახეები
* **Legis actio per sacramentum**, საკრამენტული სარჩელი
* **Legis actio per manus inectionem**, „ხელის დადებით“
* **Legis actio per pignoris capionem**, გირაოდ ნივთის გადაცემით
* **Legis actio per iudicus postulationem**, მოსამართლის მოთხოვნით
* **Legis actio per condictionem**, კონდიქციით

## ლიტერატურა
* 

კატეგორია:რომაული სამართალი
ფორმულარული პროცესი

**ფორმულარული პროცესი** — სასამართლო პროცესის ერთ-ერთი ფორმა ძველ რომაულ სამართალში. ფორმულარული პროცესის წყალობით საკუთარი უფლებების დაცვის შესაძლებლობა გაუჩნდათ პერეგრინებს. ფორმულარული პროცესის სახელი დამკვიდრდა პრეტორის მიერ გამოცემული ფორმულით რომელსაც იგი სასამართლოს პირველი სტადიის შემდეგ გამოსცემდა. ფორმულაში უნდა დასახელებულიყო მოსამართლე (Iudicis Nominatio), გადმოცემულიყო ფაქტობრივი გარემოებები (Demonstratio), მოსარჩელის პრეტენზიები (Intentio), მოსამართლისთვის უფლების მინიჭება (Adiudicatio), მოსამართლისთვის მითითება პაუხისმგებლობის დაწესების ან მისგან გათავისუფლების თაობაზე (Condemnatio), მითითება განსაკუთრებულ გარემოებებზე, რომელიც მოსამართლემ უნდა გაითვალისწინოს (Preascriptio) და  მოპასუხის შესიტყვებათა გადმოცემა (Exceptio). არ არსებობდა საჭიროება, რომ ყველა ფორმულაში ეს საკითხები ერთდროულად ყოფილიყო წარმოდგენილი, თუმცა სარჩელში აუცილებლად უნდა ასახულიყო დემონსტრაცია, ადიუკაცია და კონდემნაცია, რადგან მათ ცალ-ცალკე, ერთმანეთის გარეშე, ძალა არ გააჩნდათ. 

## ლიტერატურა
* 

## სქოლიო
კატეგორია:რომაული სამართალი
Usucapio

**Usucapio**, ხანდაზმულობა — ბუნებითი სამართლით საკუთრების უფლების წარმოშობის ერთ-ერთი გზა რომის სამართალში. ხანდაზმულობა გულისხმობდა იმას, რომ უკანონო, მაგრამ კეთილსინდისიერი მფლობელი, შეიძლება გამხდარიყო ნივთის მესაკუთრე, თუ უწინდელი მესაკუთრე განსაზღვრულ ვადაში არ წარადგენდა სარჩელს მისი ნივთის უკანონო მფლობელისაგან გამოთხოვის თაობაზე. მფლობელობითი ხანდაზმულობით ნივთზე მესაკუთრეობის მოპოვებისთვის აუცილებელი იყო, რომ სახეზე ყოფილიყო განუწყვეტელი კეთილსინდისიერი ფლობა გარკვეული დროის განმავლობაში. ხანდაზმულობა არ ეხებოდა მიტაცებულ ნივთებს, შესაბამისად მიტაცებული ნივთი მიმტაცებლის საკუთრება ვერასდროს გახდებოდა. დროთა განმავლობაში ხანდაზმულობის ვადა იცვლებოდა, იგი განსხვავებული იყო მოძრავი და უძრავი ქონებისთვის.  

## ლიტერატურა
* 

## სქოლიო
კატეგორია:რომაული სამართალი
გაეროს უშიშროების საბჭოს რეზოლუცია 629

**გაეროს უშიშროების საბჭოს რეზოლუცია 629** მიღებულია 1989 წლის 16 იანვარს. 431 (1978), 435 (1978) და 628 (1989) რეზოლუციების გახსენების შემდეგ, საბჭომ აღნიშნა, რომ ბრაზავილის პროტოკოლის მონაწილე მხარეები შეთანხმდნენ, 1989 წლის 1 აპრილი დადგენილიყო სამხრეთ აფრიკის რესპუბლიკის ანგოლიდან გასვლის თარიღად, რაც შესაბამისად გზას გაუხსნიდა ნამიბიის დამოუკიდებლობას.

საბჭომ ხაზი გაუსვა თავის პოზიციას, ნამიბიაში გაეროს ზედამხედველობის ქვეშ თავისუფალი და სამართლიანი არჩევნების ჩატარების აუცილებლობაზე, რეზოლუცია 435-ის (1978) შესაბამისად. როგორც პირველი ნაბიჯი, მან გენერალურ მდივანს, ხავიერ პერეს დე კუელიარს, სთხოვა მოეწყო ოფიციალური ცეცხლის შეწყვეტა სამხრეთ-დასავლეთ აფრიკის ხალხის ორგანიზაციასა (SWAPO) და სამხრეთ აფრიკას შორის, და მოუწოდა ამ უკანასკნელს, მნიშვნელოვნად შეემცირებინა თავისი პოლიციური ძალები ნამიბიაში, რათა დარჩენილი ძალები დაბალანსებულიყო გაეროს გარდამავალი დახმარების ჯგუფის (UNTAG) მონიტორინგთან შესაბამისობაში.

რეზოლუციამ ასევე მოუწოდა ყველა მხარეს, მიუკერძოებლად განეხორციელებინათ ეს რეზოლუცია, ხოლო გენერალურ მდივანს სთხოვა, რაც შეიძლება სწრაფად წარედგინა ანგარიში მიმდინარე რეზოლუციის მიღების შემდეგ განვითარებულ მოვლენებზე, აგრეთვე შეესწავლა ხარჯების დაზოგვის ღონისძიებები; ამასთან, წევრ სახელმწიფოებს სთხოვა განეხილათ, რა სახის დახმარების გაწევა შეეძლოთ ახლად დამოუკიდებელი ნამიბიისთვის.

რეზოლუცია უშიშროების საბჭოში ბიპოლარული სისტემის დაშლის ფონზე, შემუშავებულია უშიშროების საბჭოს ხუთი მუდმივი წევრის მიერ, რაც ასახავდა მმართველობაში მომხდარ ცვლილებას და შესაძლებელს ხდიდა, რომ მუდმივ წევრებს საბჭოს სხდომათა დარბაზის გარეთ, არაოფიციალურად ეწარმოებინათ კონსულტაციები საკითხების ფართო სპექტრზე.

## რესურსები ინტერნეტში
* 

## სქოლიო
კატეგორია:გაეროს უშიშროების საბჭოს 1989 წლის რეზოლუციები
კატეგორია:1989 წელი სამხრეთ აფრიკის რესპუბლიკაში
კატეგორია:გაეროს უშიშროების საბჭოს რეზოლუციები ნამიბიის შესახებ
კატეგორია:გაეროს უშიშროების საბჭოს რეზოლუციები სამხრეთ აფრიკის შესახებ
უკანა-გვერდითი ქოროიდული არტერიის სინდრომი

მინი|უკანა-გვერდითი ქოროიდული არტერიის სინდრომის მქონე პაციენტის მაგნიტურ-რეზონანსული გამოსახულება DWI რეჟიმში. აღინიშნება ინფარქტის კერა ჰიპოკამპის სხეულის, გვერდითი პარკუჭის საფეთქლის რქის სისხლძარღვოვანი წნულისა და ტვინის ღეროს ლატერალური ნაწილის მიდამოში.
**უკანა-გვერდითი ქოროიდული არტერიის სინდრომი** — პათოლოგიური ნევროლოგიური მდგომარეობა, გამოწვეული უკანა-გვერდითი ქოროიდული არტერიის (ინგ. Lateral posterior choroidal artery) დაზიანებით. მაგნიტურ-რეზონანსულ გამოსახულებაზე აღინიშნება ინფარქტის კერა ჰიპოკამპის სხეულის, ლატერალური პარკუჭის საფეთქლის რქის სისხლძარღვოვანი წნულისა და ტვინის ღეროს ლატერალური ნაწილის მიდამოში. კლინიკური გამოვლინებები მოიცავს მხედველობის არის ერთი მეოთხედის დაკარგვას ორივე მხარეს (ჰომონიმური მეოთხედი სექტორანოპსია), ისევე, როგორც მგრძნობელობის დაკარგვას დაზიანების საპირისპირო მხარეს (კონტრალატერალური ჰემისენსორული დაკარგვა), კორტიკულ აფაზიასა (მეტყველების დარღვევა) და მეხსიერების პრობლემებს.

## რესურსები ინტერნეტში 
* Neau JP, Bogousslavsky J. The syndrome of posterior choroidal artery territory infarction. Ann Neurol. 1996 Jun;39(6):779-88. doi: 10.1002/ana.410390614. PMID: 8651650.
* Posterior choroidal artery infarct - Radiopaedia

კატეგორია:ნერვული სისტემის დაავადებები
გაეროს უშიშროების საბჭოს რეზოლუცია 632

**გაეროს უშიშროების საბჭოს რეზოლუცია 632** მიღებულია 1989 წლის 16 თებერვალს, 431 (1978), 435 (1978) და 629 (1989) რეზოლუციების ხელახალი დადასტურების შემდეგ, საბჭომ დაამტკიცა გენერალური მდივნის, ხავიერ პერეს დე კუელიარის, ანგარიში ნამიბიისთვის განკუთვნილი გაეროს გეგმის შესახებ და კვლავ დაადასტურა თავისი იურიდიული უფლებამოსილება ამ ტერიტორიაზე მისი დამოუკიდებლობის მიღწევამდე.

საბჭომ განაცხადა, რომ რეზოლუცია 435 (1978) განხორციელდებოდა მისი პირვანდელი ფორმით, რათა ნამიბიაში შესაძლებელი გამხდარიყო თავისუფალი და სამართლიანი არჩევნების ჩატარება ყოველგვარი დაშინების გარეშე. მან ასევე გამოხატა სრული მხარდაჭერა გენერალური მდივნისა და მისი ძალისხმევის მიმართ რეგიონში. სთხოვა მას საბჭოსთვის რეგულარულად მიეწოდებინა ინფორმაცია და მოუწოდა ყველა მხარეს, პატივი ეცათ გაეროს გეგმის ფარგლებში აღებული ვალდებულებებისთვის.

გენერალური მდივნის ანგარიშის მხარდასაჭერად, 632-ე რეზოლუციამ გაეროს გარდამავალი დახმარების ჯგუფის შემადგენლობაში პერსონალის რაოდენობა 4,650-ით განსაზღვრა.

## რესურსები ინტერნეტში
* 

## სქოლიო
კატეგორია:გაეროს უშიშროების საბჭოს 1989 წლის რეზოლუციები
კატეგორია:გაეროს უშიშროების საბჭოს რეზოლუციები ნამიბიის შესახებ
პოლიკარპე ზერაგია

**პოლიკარპე კონსტანტინეს ძე ზერაგია** (დ. 19 მარტი, 1912, ფოთი, — გ. 6 ივნისი, 1986, თბილისი, დაკრძალულია საბურთალოს სასაფლაოზე) — ქართველი მათემატიკოსი. ფიზიკა-მათემატიკის მეცნიერებათა დოქტორი (1957), პროფესორი (1959), საქართველოს მეცნიერების დამსახურებული მოღვაწე (1979).    

დაამთავრა თბილისის სახელმწიფო უნივერსიტეტი (1934). იყო ამავე უნივერსიტეტის მექანიკა-მათემატიკის ფაკულტეტის დეკანი (1956–1962), ზოგადი მათემატიკის კათედრის გამგე (1960–1986). იკვლევდა პოლიჰარმონიული, არაწრფივი ჰიპერბოლური და პარაბოლური, აგრეთვე არაწრფივი ინტეგრალური განტოლებების ამოხსნის საკითხებს. მიღებული აქვს სახელმწიფო ჯილდოები.

## ბიბლიოგრაფია 
* უმაღლესი მათემატიკის კურსი, ტ. 1–2, თბ., 1985.

## ლიტერატურა 
კატეგორია:დაბადებული 19 მარტი
კატეგორია:დაბადებული 1912
კატეგორია:გარდაცვლილი 6 ივნისი
კატეგორია:გარდაცვლილი 1986
კატეგორია:ფოთში დაბადებულები
კატეგორია:თბილისში გარდაცვლილები
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:თბილისის სახელმწიფო უნივერსიტეტის პროფესორები
კატეგორია:ქართველი მათემატიკოსები
პროპიონული აციდემია

[მინი|პროპიონული აციდემიის მქონე პაციენტის თავის ტვინის მაგნიტურ-რეზონანსული კვლევა [FLAIR რეჟიმში. აღინიშნება პათოლოგიური ჰიპერინტენსიური (თეთრი) უბნები ქერქის, ქერქქვეშა და ბაზალური განგლიის სტრუქტურებში.]]
**პროპიონული აციდემია** (ასევე ცნობილი, როგორც **პროპიონული აციდურია**) — ფერმენტ პროპიონილ-CoA-კარბოქსილაზას ნაკლებობით გამოწვეული ნერვული სისტემის დაავადება. აღნიშნული ფერმენტი უზრუნველყოფს ზოგიერთი ამინომჟავასა და კენტ-რიცხვოვანი ცხიმოვანი მჟავების მეტაბოლიზმს, რა პროცესის დარღვევის შედეგად გროვდება პროპიონის მჟავა და ზიანდება თავის ტვინი. სიმპტომები ვლინდება დაბადებიდან პირველი 3 თვის განმავლობაში და მოიცავს ცუდ კვებას, ღებინებას, ლეთარგიას, კომას. პროპიონულ აციდემიას ახასიათებს აუტოსომურ-რეცესიული მემკვიდრეობა და გამოწვეულია PCCA და PCCB გენების მუტაციით. მაგნიტურ-რეზონანსულ გამოსახულებაზე შეინიშნება შეშუპებისა და სხვა პათოლოგიური უბნები თეთრ ნივთიერებაში (ძირითადად, ქერქქვეშ), ისევე, როგორც ბაზალურ განგლიაში, ნათხემსა და თალამუსში.

## რესურსები ინტერნეტში 
* Propionic acidaemia - Radiopaedia

კატეგორია:ნერვული სისტემის დაავადებები
სარეველების ბაღი

***„სარეველების ბაღი“*** — 1924 წლის ამერიკული, მუნჯი, დრამატული ფილმი, ჯეიმს კრუზის რეჟისორობით. მთავარ როლს ასრულებს ბეტი კომპსონი. დაფუძნებულია ლეონ გორდონისა და დორის მარკეტის პიესაზე. გადაიღო *Famous Players-Lasky*-ს სტუდიამ, ხოლო დისტრიბუცია გაუწია *Paramount Pictures*-მა.
## შინაარსი
ერთ-ერთი კინოჟურნალის მიხედვით, მდიდარი მაგრამ ბოროტი ფილიპ ფლაგი (ფელოვესი) ფლობს უძრავ ქონებას, რომელსაც საკუთარ „სარეველების ბაღს“ უწოდებს. აქ ის მსახიობი გოგონებით ერთობა, შემდეგ კი მათ თავიდან იშორებს. საკუთარ შარმში დარწმუნებული, დოროთი დელბრიჯის (კომპსონის) მოხიბვლას უშედეგოდ შეეცდება. გაბრაზებული, ქალს სამსახურიდან დაათხოვნინებს. დოროთი იძულებული გახდება, ფლაგთან დაბრუნდეს და მისი საყვარელი გახდეს. ცოტა ხანში ის დუგლას კროფორდს (ბაქსტერს) შეხვდება, ფლაგს გაეყრება და ახალ თაყვანისმცემელზე გათხოვდება, თუმცა ვერ გაბედავს თავისი წარსულის გამხელას. კროფორდი ფლაგის მსახურთუფროსს გადააწყდება, რომელიც იმუქრება, რომ საიდუმლოს გაამხელს. თავად ფლაგიც მოაკითხავს კროფორდს და, შურით გაბოროტებული, ყოფილი საყვარლის ქმარს შარში გახვევს. დოროთი, უმოქმედობით გამწარებული, საკუთარ წარსულს გაამხელს. კროფორდი აღიარებს, რომ მან ცოლის შესახებ ყველაფერი იცოდა, და ფლაგს აივნიდან გადააგდებს.
## როლებში
*დოროთი დელბრიჯი — ბეტი კომპსონი;
*ფილიპ ფლაგი — როკლიფე ფელოვესი;
*დუგლას კროფორდი — უორნერ ბაქსტერი;
*ჰენრი პულსონი — ჩარლზ სტანტონ ოგლი;
*ჯეკ ლეინი — კინგ ზენი;
*არჩი — უილიამ ოსტინი;
*მოხუცი მოსამსახურე — ლუცილე თორნდაიკი;
*თეატრის მენეჯერი — უილიამ ჰ. ტურნერი;
*ნიკი — ტოიო ფუჯიტა;
*ჰაზელი — ლილიან ტაშმანი;
*ნატ ბარლოუ — ალ სენ-ჯონი;
*როზალინდ ბაირნი;
## სტატუსი
*„სარეველების ბაღი“* არც ერთ კინოარქივში არ გვხვდება. მიიჩნევა დაკარგულ ფილმად.
## რესურსები ინტერნეტში
*
## სქოლიო
კატეგორია:1924 წლის დაკარგული ფილმები
კატეგორია:1924 წლის ფილმები
კატეგორია:ამერიკული შავ-თეთრი ფილმები
კატეგორია:პიესებზე დაფუძნებული ამერიკული ფილმები
კატეგორია:Paramount Pictures-ის ფილმები
ჩემი ბრალი: ლონდონი

**ჩემი ბრალი: ლონდონი** — 2025 წლის ბრიტანული რომანტიკული ფილმია, რომლის რეჟისორები არიან დანი გირდვუდი და შარლოტა ფასლერი.

ფილმი ესპანური ფილმის „მარცვლეულის წინააღმდეგ“ რიმეიქია, რომელიც ადაპტირებულია მერსედეს რონის მიერ დაწერილი და 2017 წელს გამოცემული რომანის *„Culpa Mía“* მიხედვით, რომელიც *Wattpad* პლატფორმაზე ლიტერატურული ფენომენია.

2025 წლის 7 მაისს გამოცხადდა ფილმის ორი გაგრძელება: „გზის წინააღმდეგ 2: ლონდონი“ და „გზის წინააღმდეგ 3: ლონდონი“. ფილმი *Amazon Prime Video*-ზე 2025 წლის 13 თებერვალს გამოვიდა.

## სიუჟეტი
18 წლის ნოე ტოვებს ამერიკას, რათა ლონდონში დასახლდეს დედასთან ერთად, რომელიც ახლახან შეუყვარდა მდიდარ ბრიტანელ ბიზნესმენ უილიამს. ნოე ხვდება უილიამის შვილს, მეამბოხე ნიკს და აღმოაჩენს, რომ მათ შორის უდავო მიზიდულობაა. ნოე ზაფხულს ახალ ცხოვრებასთან შეგუებაში ატარებს, მაგრამ მისი მძიმე წარსული მას ამ პირველი რომანის გულში დაეწევა.

## როლებში
* აშა ბენქსი — ნოა
* მეთიუ ბრუმი — ნიკი
* ივ მაკლინი — ელა
* რეი ფიერონი — უილიამი
* ენვა ლუისი — ჯენა
* ქერიმ ჰასანი — ლაიონი
* სემ ბიუქენენი — რონი
* ამელია კენვორტი — ანა
* კრისტინა კოული — ბეთანი
* ჯეისონ ფლემინგი — ტრევისი
* ჰარი გილბი — დენი
* ჯორჯ რობინსონი — ჯეი პი

## წარმოება
2024 წლის მაისში, *Amazon Studios*-ის ვიცე-პრეზიდენტმა, ჯეიმს ფარელმა, განაცხადა, რომ ის ესპანური ფილმის *„Culpa mía“* ბრიტანული რიმეიკის მომზადებას გეგმავდა. პროექტის ქასთინგის პროცესი 2023 წლის სექტემბერში დაიწყო. ფარელის განცხადებიდან მალევე, მსახიობთა შემადგენლობაში გამოცხადდნენ აშა ბენქსი, მეთიუ ბრუმი, რეი ფიერონი, ენვა ლუისი, სემ ბიუქენენი და ამელია კენვორტი.

### გადაღებები
გადაღებები 2024 წლის იანვარში, ესპანეთის ქალაქ ტენერიფეში ორი კვირის განმავლობაში დაიწყო. შემდგომში, შვიდი კვირის განმავლობაში, გადაღებები გაგრძელდა გაერთიანებული სამეფოს დედაქალაქ ლონდონის რამდენიმე რაიონში: მილ ჰილი, მეიფერი, დალსტონი, სტრატფორდი და საუთუორკი, ასევე რამდენიმე კულტურულ ლოკაციაზე, მათ შორის ბარბიკან ცენტრი, ბრენდს ჰეჩის ტრასა და ალბერტის ხიდი.

## რესურსები ინტერნეტში
*  on Amazon Prime Video
* 

## სქოლიო
კატეგორია:ფილმები
კატეგორია:XXI საუკუნის ფილმები
კატეგორია:2025 წლის ფილმები
კატეგორია:ბრიტანული ფილმები
კატეგორია:ინგლისურენოვანი ფილმები
კატეგორია:რომანტიკული ფილმები
კატეგორია:დრამატული ფილმები
კატეგორია:ბრიტანული რომანტიკული დრამატული ფილმები
კატეგორია:Amazon MGM Studios-ის ფილმები
კატეგორია:ინგლისში გადაღებული ფილმები
კატეგორია:ლონდონში გადაღებული ფილმები
ტესოიუკა

**ტესოიუკის მუნიციპალიტეტი** () ― მუნიციპალიტეტი მეხიკოს შტატში, მექსიკის ცენტრალურ ნაწილში. 2020 წლის აღწერის მიხედვით, მუნიციპალიტეტის მოსახლეობა 47,044 ადამიანს შეადგენს, რაც 2010 წლის მაჩვენებელთან შედარებით 33.7 %-ით მეტია. მუნიციპალიტეტის ფართობია 16.3 კმ². მოსახლეობის სიმჭიდროვეა 2,886.1 ადამიანი კმ²-ზე. ტერიტორია მეხიკოს შტატის შემადგენლობაში 1864 წლის 23 აპრილს შევიდა.  მუნიციპალიტეტის ადმინისტრაციული ცენტრია ტესოიუკა. მექსიკის სტატისტიკისა და გეოგრაფიის ეროვნული ინსტიტუტის კლასიფიკაციით, მუნიციპალიტეტის კოდია 50100.

## იხილეთ აგრეთვე
*მეხიკოს შტატის მუნიციპალიტეტები

## სქოლიო
კატეგორია:მეხიკოს შტატის მუნიციპალიტეტები